Document ID: 32007R1418

32007R1418
L 316/6
SLUŽBENI LIST EUROPSKE UNIJE
29.11.2007.
UREDBA KOMISIJE (EZ) br. 1418/2007
od 29. studenoga 2007.
o izvozu određenog otpada namijenjenog za oporabu navedenog u Prilogu III. ili III.A Uredbi (EZ) br. 1013/2006 Europskog parlamenta i Vijeća u određene zemlje na koje se ne primjenjuje Odluka OECD-a o kontroli prekograničnog kretanja otpada
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (1), a posebno njezin članak 37. stavak 2. treći podstavak,
nakon savjetovanja sa dotičnim zemljama,
budući da:
(1)
U skladu s člankom 37. stavkom 1. Uredbe (EZ) br. 1013/2006 Komisija je pisanim putem od svake zemlje na koju se ne primjenjuje konačni tekst Odluke C(2001)107 Vijeća OECD-a o reviziji konačnog teksta Odluke C(92)39 o kontroli prekograničnog kretanja otpada namijenjenog za oporabu zatražila pisanu potvrdu da se otpad naveden u Prilogu III. ili III.A navedenoj Uredbi, čiji izvoz nije zabranjen u skladu s člankom 36., smije iz Zajednice izvoziti u tu zemlju na oporabu, kao i informacije o eventualnom postupku kontrole u odredišnoj zemlji koji pritom treba slijediti.
(2)
U tim se zahtjevima od svake zemlje traži da navede je li se odlučila za zabranu ili za postupak prethodne pismene prijave i suglasnosti, ili pak da neće provoditi nikakvu kontrolu u vezi s takvim otpadom.
(3)
U skladu s člankom 37. stavkom 2. prvim podstavkom Uredbe (EZ) br. 1013/2006 i prije datuma početka primjene te Uredbe, Komisija je morala donijeti uredbu u kojoj će uzeti u obzir sve dobivene odgovore. Komisija je s tim u skladu donijela Uredbu (EZ) br. 801/2007 od 6. srpnja 2007. (2) Međutim, na temelju daljnjih odgovora i pojašnjenja primljenih nakon tog datuma lakše je utvrditi na koji način treba uzeti u obzir odgovore zemalja odredišta.
(4)
Komisija je do sada na svoj pisani zahtjev dobila odgovore iz Alžira, Andore, Argentine, Bangladeša, Belarusa, Benina, Bocvane, Brazila, Côte d’Ivoire, Čilea, Egipta, Filipina, Gruzije, Gvajane, Hong Konga (Kina), Hrvatske, Indije, Indonezije, Izraela, Južne Afrike, Kenije, Kine, Kineskog Taipeija, Kirgistana, Kostarike, Kube, Libanona, Lihtenštajna, Makaa (Kina), Malavija, Malezije, Malija, Maroka, Moldove, Omana, Pakistana, Paragvaja, Perua, Ruske Federacije, Sejšela, Šri Lanke, Tajlanda, Tunisa i Vijetnama.
(5)
Određene zemlje nisu izdale pisanu potvrdu da im se otpad iz Zajednice može izvoziti na oporabu. Zato u skladu s drugim podstavkom članka 37. stavka 2. Uredbe (EZ) br. 1013/2006 treba smatrati da su te zemlje odabrale postupak prethodne pisane prijave i pristanka.
(6)
Neke su zemlje u svojim odgovorima obznanile da namjeravaju provoditi kontrolne postupke koji se primjenjuju u skladu s nacionalnim zakonima i razlikuju se od postupaka predviđenih u članku 37. stavku 1. Uredbe (EZ) br. 1013/2006. Osim toga, u skladu s člankom 37. stavkom 3. Uredbe (EZ) br. 1013/2006, članak 18. te Uredbe trebao bi se na takve pošiljke primjenjivati mutatis mutandis, ako predmetni otpad isto tako ne podliježe postupku prethodne pisane prijave i pristanka.
(7)
Uredbu (EZ) br. 801/2007 treba izmijeniti na odgovarajući način. Radi jasnoće i uzevši u obzir broj potrebnih izmjena, primjereno je tu Uredbu staviti izvan snage i zamijeniti je ovom Uredbom. Međutim, otpad klasificiran u Uredbi (EZ) br. 801/2007 kao otpad koji u zemlji odredišta ne podliježe nikakvoj kontroli, ali je u ovoj Uredbi prikazan kao otpad za koji je potrebna prethodna prijava i pristanak, i dalje treba tijekom prijelaznog razdoblja od 60 dana nakon stupanja na snagu klasificirati kao otpad koji u odredišnoj zemlji ne podliježe nikakvoj kontroli,
DONIJELA JE OVU UREDBU:
Članak 1.
Na izvoz otpada namijenjenog za oporabu i navedenog u Prilogu III. ili III.A Uredbi (EZ) br. 1013/2006, koji nije zabranjen u skladu s člankom 36. te Uredbe, u određene zemlje na koje se ne primjenjuje konačni tekst Odluke C(2001)107 Vijeća OECD-a o reviziji Odluke C(92)39 o kontroli prekograničnog kretanja otpada namijenjenog za oporabu primjenjuju se postupci navedeni u Prilogu.
Članak 2.
Uredba (EZ) br. 801/2007 stavlja se izvan snage.
Članak 3.
Ova Uredba stupa na snagu četrnaesog dana od dana objave u Službenom listu Europske unije.
Primjenjuje se od dana stupanja na snagu.
Međutim, Uredba (EZ) br. 801/2007 nastavit će se primjenjivati još 60 dana nakon tog datuma na otpad naveden u stupcu (c) Priloga toj Uredbi, koji je u Prilogu ovoj Uredbi naveden u stupcu (b) ili u stupcima (b) i (d).
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. studenoga 2007.

Labels: 3
5
20